Beloning van R750 000 uitgeloof ná moordeArgieffoto Die polisie in Limpopo het ŉ beloning van R750 000 uitgeloof vir inligting wat kan lei tot die vervolging van mense wat betrokke was by drie verskillende moorde in die polisiëringsgebiede van Thohoyandou en Mphephu in dié provinsie. Die polisie bied ŉ beloning van R250 000 per voorval aan vir inligting wat tot die skuldigbevinding van die misdadigers kan lei. Kol. Moatshe Ngoepe, woordvoerder van die polisie, het gesê Nthangeni Jeremia Rammela (65) is op 4 Augustus 2016 in sy huis in die Phiphidi-nedersetting in Thohoyandou doodgeskiet. ŉ Onbekende aantal verdagtes het ook tydens die voorval die oorledene se vrou van kontant beroof. Nie lank daarna nie is Ndivhudza William Nethononda (65) óók in ŉ uitbreiding van Thohoyandou doodgeskiet. Enkele maande daarna is David Muthelo (45) op 23 Februarie 2017 in sy motor in ŉ parkeerterrein van die Nzhelele Spar Valley-winkelsentrum in Mphephu doodgeskiet. Lt.genl. Nneke Ledwaba, provinsiale polisiekommissaris, het ŉ multidissiplinêre ondersoekspan opdrag gegee om dié onderskeie skietvoorvalle te ondersoek. Enigiemand met inligting rakende die voorvalle word versoek om brig. James Espach by 082 576 0744 te bel óf die misdaadstopnommer 0860010111 te skakel óf dit by die naaste polisiekantoor aan te meld. Alle inligting sal streng vertroulik hanteer word.